Završno izvješće službenika za usmene rasprave (1)

Predmet AT.40023 – Prekogranični pristup naplatnoj televiziji

Obveze poduzetnika Sky, Disney, NBCUniversal, Sony Pictures i Warner Bros.

(2019/C 132/05)

(1) Ovo izvješće odnosi se na nacrt odluke o obvezama na temelju članka 9. Uredbe br. 1/2003 (2) („nacrt odluke”). Nacrt odluke upućen je poduzetnicima Universal Studios International B.V., Universal Studios Limited i Comcast Corporation (zajedno „NBCUniversal”), CPT Holdings Inc., Colgems Productions Limited i Sony Corporation (zajedno „Sony Pictures”), Warner Bros. International Television Distribution Inc. i Warner Media LLC (zajedno „Warner Bros.”), The Walt Disney Company i The Walt Disney Company Limited (zajedno „Disney”) te Sky UK Limited i Sky Limited (3) (zajedno „Sky”). Poduzetnici NBCUniversal, Sony Pictures, Warner Bros. i Disney u daljnjem tekstu nazivaju se „Studiji”.

(2) Ovo je drugo završno izvješće službenika za usmene rasprave u kontekstu predmeta AT.40023. Prvo završno izvješće odnosilo se na odluku Komisije od 26. srpnja 2016. (4) („Odluka o Paramountu”) kojom su prihvaćene obveze poduzetnika Paramount Pictures International Limited (bivši Viacom Global (Nizozemska) B.V.) i Viacom Inc. (zajedno „Paramount Pictures”) (5).

(3) Predmet AT.40023 odnosi se na klauzule („sporne klauzule”) u određenim bilateralnim ugovorima o licenciranju između, s jedne strane, poduzetnika Sky i, s druge strane, svakoga od Studija, poduzetnika Twentieth Century Fox Telecommunications International Inc. (zajedno s Twenty-First Century Fox Inc. „Fox” (6)) i poduzetnika Paramount Pictures. Određenim se spornim klauzulama poduzetniku Sky zabranjuje ili ograničava pružanje maloprodajnih usluga naplatne televizije kao odgovor na samoinicijativne zahtjeve potrošača s prebivalištem i boravištem u Europskom gospodarskom prostoru („EGP”), ali izvan Ujedinjene Kraljevine i Irske. Ostatkom se spornih klauzula od poduzetnikâ NBCUniversal, Sony Pictures, Warner Bros., Fox ili Paramount Pictures zahtijeva da televizijskim kućama koje naplaćuju sadržaj sa sjedištem u EGP-u, ali izvan Ujedinjene Kraljevine i Irske, zabrani ili ograniči odgovaranje na samoinicijativne zahtjeve potrošača s prebivalištem i boravištem u Ujedinjenoj Kraljevini i Irskoj.

(4) Komisija je 23. srpnja 2015. donijela obavijest o utvrđenim činjenicama, u kojoj je izrazila svoje preliminarno stajalište da sporne klauzule predstavljaju povredu članka 101. Ugovora i članka 53. Sporazuma o EGP-u koju su počinili Universal Studios International BV, Comcast Corporation, Disney, Sony Pictures, Warner Bros., Fox, Paramount Pictures i Sky („primatelji obavijesti o utvrđenim činjenicama”).

(5) Svi primatelji obavijesti o utvrđenim činjenicama stekli su uvid u spis Komisije od 3. do 5. kolovoza 2015. Nakon prepiske s poduzetnikom Sony o njegovu zahtjevu za pristup informacijama na kojima se temelji preliminarna ocjena iz točke 267. obavijesti o utvrđenim činjenicama Glavna uprava za tržišno natjecanje svakom je primatelju obavijesti o utvrđenim činjenicama dostavila cjelovit tekst bilješke 132. te obavijesti. Nijedan primatelj obavijesti o utvrđenim činjenicama nije mi se obratio u vezi s time.

(6) Nakon prepiske s poduzetnicima Sky, Warner Bros. i Fox Glavna uprava za tržišno natjecanje odobrila je 16. prosinca 2015. pristup verzijama koje nisu povjerljive dijelova pisanih odgovora ostalih primatelja obavijesti o utvrđenim činjenicama na obavijest o utvrđenim činjenicama.

(7) Nakon razmatranja zahtjevâ poduzetnika Sky, Fox, Warner Bros. i posebno NBCUniversal Glavna uprava za tržišno natjecanje odobrila je primateljima obavijesti o utvrđenim činjenicama pristup pisanim očitovanjima zainteresiranih trećih osoba u verzijama koje nisu povjerljive (7). Svim primateljima obavijesti o utvrđenim činjenicama pružena je mogućnost dostavljanja pisanih primjedbi na ta očitovanja.

(8) Svi primatelji obavijesti o utvrđenim činjenicama poslali su pisane odgovore na tu obavijest u roku, ili, ovisno o slučaju, produljenom roku, koji je odredila Glavna uprava za tržišno natjecanje i zatražili da ih se usmeno sasluša (8).

(9) Usmena rasprava održana je tijekom tri dana, od 18. do 20. siječnja 2016. U njoj su sudjelovali svi primatelji obavijesti o utvrđenim činjenicama i 11 zainteresiranih trećih strana.

(10) Odlukom o poduzetniku Paramount od 26. srpnja 2016. postale su obvezujuće obveze koje je Paramount Pictures ponudio kako bi otklonio zabrinutost koju je Komisija izrazila u obavijesti o utvrđenim činjenicama koju mu je uputila. Komisija je 12. siječnja 2018. službeno okončala postupak u predmetu AT.40023 u mjeri u kojoj se on odnosi na poduzetnika Paramount Pictures.

(11) Komisija je 12. siječnja 2018., nakon promjena korporativne strukture poduzetnika NBCUniversal, pokrenula postupak na temelju članka 2. stavka 1. Uredbe br. 773/2004 protiv poduzetnika Universal Studios Limited. Komisija je istog dana donijela dodatnu obavijest o utvrđenim činjenicama koju je uputila poduzetniku NBCUniversal, u kojoj je donijela preliminarni zaključak da relevantne sporne klauzule predstavljaju povredu članka 101. Ugovora i članka 53. Sporazuma EGP-a koju je počinio NBCUniversal. Poduzetnik NBCUniversal u pisanom je obliku odgovorio na tu dodatnu obavijest o utvrđenim činjenicama do utvrđenog roka i nije zatražio ostvarenje svojeg prava na usmeno saslušanje.

(12) Komisija je 12. siječnja 2018. donijela i dopis o činjenicama koji je uputila Studijima te poduzetnicima Fox i Sky (zajedno „primatelji dopisa o činjenicama”), u kojem ih je obavijestila o dodatnim dokazima na koje se nije izričito pozvala u obavijesti o utvrđenim činjenicama ili dodatnoj obavijesti o utvrđenim činjenicama, ali koji mogu biti relevantni kako bi se potkrijepili preliminarni zaključci iz obavijesti o utvrđenim činjenicama i dodatne obavijesti o utvrđenim činjenicama.

(13) Nakon upućivanja dopisa o činjenicama, Komisija je primateljima dopisa o činjenicama odobrila dodatan uvid u svoj spis u predmetu AT.40023. Upućeni su mi određeni zahtjevi za dodatan uvid u spis. Dio sam zahtjeva odobrio, a ostatak odbacio.

(14) Nakon upućivanja dopisa o činjenicama, određene zainteresirane treće strane zatražile su pristup verziji tog dokumenta koja nije povjerljiva kako bi dostavile svoja očitovanja. Te sam zahtjeve odbio jer je Glavna uprava za tržišno natjecanje već obavijestila zainteresirane treće strane o prirodi i predmetu postupka (koji se ne mijenjaju dopisom o činjenicama) i one su već dostavile svoje primjedbe.

(15) Disney je 25. listopada 2018. ponudio da će preuzeti obveze kako bi otklonio zabrinutost Komisije izraženu u obavijesti o utvrđenim činjenicama („Disneyjeve početne obveze”).

(16) Komisija je 9. studenoga 2018. objavila obavijest u skladu s člankom 27. stavkom 4. Uredbe Vijeća (EZ) br. 1/2003 („prva obavijest”) koja je sadržavala sažetak predmeta i Disneyjevih početnih obveza te poziv trećim stranama da u roku od mjesec dana od objave prve obavijesti dostave očitovanja o početnim obvezama (9).

(17) Poduzetnici NBCUniversal, Sony Pictures, Warner Bros. i Sky ponudili su 12. i 13. prosinca 2018. da će preuzeti obveze kako bi otklonili zabrinutost Komisije izraženu u obavijesti o utvrđenim činjenicama i dodatnoj obavijesti o utvrđenim činjenicama.

(18) Komisija je 21. prosinca 2018. objavila drugu obavijest, koja je sadržavala sažetak predmeta i obveza koje su ponudili NBCUniversal, Sony Pictures, Warner Bros i Sky i poziv trećim stranama da u roku od mjesec dana od objave te druge obavijesti dostave očitovanja o tim obvezama (10).

(19) Komisija je zaprimila očitovanja deset ispitanika o početnim obvezama koje je ponudio Disney i obvezama koje su ponudili NBCUniversal, Sony Pictures, Warner Bros i Sky.

(20) Disney je 5. veljače 2019. dodatno razjasnio određene aspekte svojih obveza.

(21) Zaključak je nacrta odluke da na temelju revidiranih obveza poduzetnika Disney i obveza čije su preuzimanje ponudili poduzetnici NBCUniversal, Sony Pictures, Warner Bros. i Sky više nema osnove za djelovanje protiv Studijâ i poduzetnika Sky i da se, ne dovodeći u pitanje članak 9. stavak 2. Uredbe (EZ) br. 1/2003, postupak protiv Studijâ i poduzetnika Sky stoga može zaključiti.

(22) Općenito smatram da je u ovom postupku bilo omogućeno djelotvorno ostvarenje postupovnih prava.

Bruxelles, 26. veljače 2019. Wouter WILS

(1) U skladu s člancima 16. i 17. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja, SL L 275, 20.10.2011., str. 29. („Odluka 2011/695/EU”).

(2) Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora, SL L 1, 4.1.2003., str. 1. („Uredba 1/2003”).

(3) Bivši Sky Plc.

(4) Odluka Komisije od 26. srpnja 2016. u vezi s postupkom na temelju članka 101. Ugovora o funkcioniranju Europske unije i članka 53. Sporazuma o EGP-u (Predmet AT.40023 – Prekogranični pristup naplatnoj televiziji), C(2016) 4740 final.

(5) Završno izvješće službenika za usmene rasprave – Prekogranični pristup sadržajima naplatne televizije – Paramountove obveze (AT.40023), SL C 437, 25.11.2016., str. 3.–4.

(6) Disney je 14. prosinca 2017. najavio ugovor o stjecanju čitava ili gotovo čitava kapitala poduzetnika Twenty-First Century Fox Inc., koji je krajnji vlasnik čitava ili gotovo čitava kapitala poduzetnika Twentieth Century Fox Telecommunications International Inc. Trenutačno je u tijeku dovršetak tog stjecanja.

(7) U predmetu AT.40023 utvrdio sam 26 zainteresiranih trećih strana: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, The European Consumer Organisation; BT Group plc; C More Entertainment; Danish Producers’ Association; DTS, Distribuidora de Televisión Digital S.A.; EFADs – European Film Agency Directors Association; European Producers Club; Groupe Canal+; FAMA – Film and Music Austria; FAPAE; Film Producers Netherlands; KIPA – Polish Audiovisual Producers’ Chamber of Commerce; La Liga – Liga Nacional de Fútbol Profesional; Polish Film Institute; Producers Alliance for Cinema and Television Limited; ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association; The British Film Institute; The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; i Zentropa.

(8) Iznimka je Sky Plc, koji nije odgovorio na obavijest o utvrđenim činjenicama.

(9) Komunikacija Komisije objavljena u skladu s člankom 27. stavkom 4. Uredbe Vijeća (EZ) br. 1/2003 u predmetu AT.40023 – Prekogranični pristup naplatnoj televiziji (SL C 403, 9.11.2018., str. 17.).

(10) Komunikacija Komisije objavljena u skladu s člankom 27. stavkom 4. Uredbe Vijeća (EZ) br. 1/2003 u predmetu AT.40023 – Prekogranični pristup naplatnoj televiziji, SL C 460, 21.11.2018., str. 32.–34.